«Аль-Джаиш»-р Тыркум щыхагъащIэ
Урысей Федерацэм футболымкIэ и япэ дивизионым 2013 — 2014 гъэхэм щекIуэкIыну зэхьэзэхуэм Тыркум щызыхуэзыгъэхьэзыр «Спартак-Налшыкым» махуэку кIуам абы зэныбжьэгъугъэ зэIущIэ щригъэкIуэкIащ.
«Спартак-Налшыкымрэ» Катарым и «Аль-Джаиш» командэхэмрэ я зэIущIэм и пэ къихуэу.
Румын тренер Луческу Рэзван и унафэм щIэт «Аль-Джаиш» командэр Катарым щынэхъыфIхэм ящыщ зыщ икIи мыгъэрей зэхьэзэхуэм ещанэ увыпIэр щиIыгъщ. Ди щIалэхэр зыгъэсэныгъэхэм иригъэша пэтми, мы зэIущIэм хуэфэщэну ирихьэлIащ.
Джэгум и епщыкIутIанэ дакъикъэм «Спартак-Налшыкым» и гъуащхьэхъумэныкъуэ Чеботару Евгений бжыгъэр къызэIуихащ. АрщхьэкIэ мыгувэу Тыркум щыщ судьям ди гъуэм пенальти къригъэуащ икIи ар Катарым и футболистхэм Iэзэу ягъэзэщIащ. 38-нэ дакъикъэм аргуэру топыр метр пщыкIузым и деж щагъэтIысащ. Сирадзе Давид зэрыраудам къыхэкIыу, иджы къыхэжаныкIыну налшыкдэсхэм Iэмал ягъуэтащ. Ар абыхэм зыIэщIагъэкIакъым икIи Чеботару и фIыгъэкIэ етIуанэу япэ ищащ.
ЗэIущIэм и етIуанэ Iыхьэри пенальтикIэ къыщIидзащ. Болэ Руслан и ебгъэрыкIуэныгъэр яхузэтемыIыгъэу «Аль-Джаиш»-м и футболистхэм ар я гъуэм пэгъунэгъуу ираудащ. Лей къызытехьам метр пщыкIузым и деж щыту «илъ ищIэжащ» — 3:1.
Пенальти гъэувынкIэ иримыкъуа тырку судьям иджыри зэ ди гъуэм къригъэуащ, лъэныкъуэхэм я тIурытI хъун хуэдэу. Абы кIэух бжыгъэр 3:2-м хуигъэкIуащ.
Арати, Тыркум щригъэкIуэкIа япэ зэныбжьэгъугъэ зэIущIэм «Спартак-Налшыкыр» Катарым къикIахэм щытекIуащ. АдэкIэ я хьэрхуэрэгъуу щытынущ Ираным (мэкъуауэгъуэм и 25-м), Азербайджаным (мэкъуауэгъуэм и 30-м), Куржым (бадзэуэгъуэм и 1-м) я командэхэр.
Хьэтау Ислъам.
